[Foto’s] Pta-spruit skoongemaak ná dieselstortingFoto: Facebook Matthew Gerstner, waarnemende woordvoerder van Solly Msimanga, burgemeester van Tshwane, het aan Maroela Media gesê die dieselstorting het plaasgevind weens ŉ pomp van die kragopwekkingstelsel by die Menlyn-winkelsentrum wat foutief was. “Dit is nog nie duidelik presies hoeveel diesel in die spruit gestort is nie en ons wag nog dat die winkelsentrum dit aan ons bevestig. Ons sal verseker dat die sentrum volledige terugvoer gee oor die aangeleentheid,” het Gerstner gesê. Die dieselstorting het veroorsaak dat die water in die Moreleta-spruit besoedel is en talle visse gevrek het en dit het ook ŉ negatiewe uitwerking op die oewerplantegroei gehad. Verskeie inwoners het op sosiale media gekla dat die storting ŉ onaangename reuk in die gebied veroorsaak het. “Die Stad is daagliks op die toneel om die skoonmaakoperasie te monitor en raad te gee oor die rehabilitasie van die geaffekteerde areas. Die Stad het ook monsters op die toneel geneem en sal weer monsters neem sodra die skoonmaakoperasie afgehandel is. Ons sal verseker dat die spruit ten volle skoongemaak word,” het Gerstner gesê. Hy het gesê die kontrakteur wat vir die storting verantwoordelik is, is versoek om ŉ omgewingsrehabilitasieplan asook ŉ moniteringsplan wat oor ses maande strek aan die Stad voor te lê. “Indien hulle versuim om dit te doen, sal verdere stappe oorweeg word.” Volgens Gerstner sal die dieselstorting nie die stad se waterreserwes affekteer nie. Die Tshwane-metro het Dinsdag aangekondig dat streng waterbeperkings ingestel is weens ŉ watertekort wat toegeskryf word aan hoë verbruik, teenoor minder water wat deur Rand Water verskaf word. “Die stad kry byna driekwart van sy water van Rand Water en die res word verkry van munisipale watersuiweringsaanlegte, fonteine en boorgate. Die stad het ongeveer 180 punte waar watermonsters op ŉ weeklikse en maandelikse basis geneem word. Dit sal die stad in staat stel om enige ongewenste stortings in die stad se drinkwaterbronne te identifiseer,” het Gerstner gesê.